**Γιάννης Κωβαίος, *Αμέτοχος αλλά και «άχρηστος»;***

1. Ποια απάντηση δίνει τελικά ο συγγραφέας στο ερώτημα που θέτει στον τίτλο του δοκιμίου του;   
   Να επιλέξετε από τις παρακάτω απαντήσεις εκείνη που θεωρείτε ορθότερη, λαμβάνοντας υπόψη το περιεχόμενο του δοκιμίου, και να αιτιολογήσετε την επιλογή σας με αναφορές στο κείμενο.   
   Α. Ο σύγχρονος πολίτης που δε μετέχει στα κοινά σε καμία περίπτωση δεν μπορεί να θεωρηθεί «άχρηστος», εφόσον στην εποχή μας συντρέχουν σοβαροί λόγοι που τον αποτρέπουν από μια ενεργό συμμετοχή στα δημόσια πράγματα.   
   Β. Ο χαρακτηρισμός «άχρηστος», που προσάπτει ο Θουκυδίδης στον αμέτοχο πολίτη, έχει διαχρονική ισχύ, εφόσον δεν υπάρχουν ελαφρυντικά που απαλλάσσουν τον σύγχρονο πολίτη από την ευθύνη της συμμετοχής του στα κοινά.   
   Γ. Μολονότι ο αμέτοχος πολίτης του σήμερα έχει κάποια σοβαρά ελαφρυντικά για την αδράνεια και παθητικότητά του, κινδυνεύει να χαρακτηριστεί «άχρηστος», εφόσον τα δημόσια προβλήματα επηρεάζουν και την προσωπική του ζωή.
2. Ποιος από τους παρακάτω χαρακτηρισμούς θεωρείτε ότι ανταποκρίνεται περισσότερο στο δοκίμιο που επεξεργαζόμαστε:   
   1. δοκίμιο αποδεικτικού χαρακτήρα ή   
   2. δοκίμιο συνειρμικού χαρακτήρα;   
   Να αιτιολογήσετε τον χαρακτηρισμό, εξετάζοντας: α) τον τρόπο με τον οποίο ο δοκιμιογράφος οργανώνει το κείμενό του και β) τους τρόπους και τα μέσα πειθούς που αξιοποιεί.
3. Να ορίσετε σύντομα το περιεχόμενο των λέξεων που παρατίθενται στη συνέχεια με έντονη γραμματοσειρά: **αντιπροσώπευση, φιλαλληλία, κομματισμός, κομφορμιστής**.
4. Δίνεται η περίοδος από την έκτη παράγραφο («Θα πρέπει … ανεξέλεγκτες»): «*Επίσης η πληροφόρηση, που δέχεται κανείς σήμερα, μπορεί να διοχετεύεται μέσα από τους κρουνούς που θίξαμε πιο πάνω, θα παραδεχτούμε ωστόσο ότι είναι πιο πλούσια και συνεχούς ροής, ώστε η πρόφαση της άγνοιας για όσα συγκλονιστικά συμβαίνουν γύρω του να μην ευσταθεί σε καμιά περίπτωση*».

α) Να εντοπίσετε τις αναφορικές προτάσεις της περιόδου και να τις διακρίνετε σε 1. επιθετικές (ή εξαρτημένες) και 2. ελεύθερες.   
β) Να διακρίνετε τις επιθετικές αναφορικές προτάσεις που εντοπίσατε σε 1. *περιορι-στικές/προσδιοριστικές* και 2. *μη προσδιοριστικές/προσθετικές*, αιτιολογώντας αντίστοιχα.

1. Με αφορμή συζήτηση που αναπτύχθηκε στο μάθημα της νεοελληνικής γλώσσας για τη σχέση των νέων με την πολιτική, γράφετε και δημοσιεύετε στο ιστολόγιο του σχολείου σας το δικό σας δοκίμιο 500-600 λέξεων στο οποίο εκθέτετε με επιχειρήματα και τεκμήρια τη θέση σας σχετικά με τα παρακάτω ερωτήματα:   
   α) Θεωρείτε ότι οι σημερινοί νέοι εκδηλώνουν ενδιαφέρον για την πολιτική;   
   β) Ποιες μορφές μπορεί να πάρει η έννοια της συμμετοχής στα κοινά στην εποχή της ψηφιακής τεχνολογίας και του διαδικτύου;

Ο συγγραφέας του κειμένου που ακολουθεί, Γιάννης Κωβαίος, υπηρετεί από το 1983 στη Δευτεροβάθμια Εκπαίδευση. Υπήρξε τακτικός συνεργάτης του περιοδικού *Ευθύνη* και έχει δημοσιεύσει σε περιοδικά και εφημερίδες εκατοντάδες δοκιμίων, επιφυλλίδων, μελετημάτων, άρθρων κ.λπ.

**Αμέτοχος αλλά και «άχρηστος»;**Δημοσίευση: περ. Ευθύνη, τεύχ. 275, Αθήνα 1993 (διασκευή)

[1] Ασφαλώς κανείς δεν μπορεί να προβαίνει σε συγκρίσεις της κλασικής αθηναϊκής δημοκρατίας με αυτή των ημερών μας. Οι εποχές και οι συνθήκες είναι εντελώς διαφορετικές, οπότε θα ήταν σφάλμα αρχής κάτι τέτοιο. Θα άξιζε, ωστόσο, να αναρωτηθούμε αν θα έγραφε και σήμερα ο Θουκυδίδης πως «τον πολίτη που δεν ασχολείται με τα κοινά δεν τον θεωρούμε φιλήσυχο αλλά άχρηστο».

[2] Η πρώτη αντίδραση, η αντανακλαστική ας πούμε, σ’ αυτό το ερώτημα θα ήταν ενδεχομένως απορριπτική. Το «άχρηστος» εκτιμάται ως «βαριά κουβέντα» για έναν αμέτοχο σημερινό πολίτη, καθώς έχει αλλάξει, πρώτα-πρώτα, η ίδια η δομή του δημοκρατικού πολιτεύματος από άμεση και συμμετοχική σε αντιπροσωπευτική. Η αντιπροσώπευση, μάλιστα, των πολιτών τείνει να υπερβεί τη θεσμική τάξη, αφού από τους βουλευτές ή τους δημάρχους έχει μεταπηδήσει στα κόμματα και από αυτά πλέον στα συγκροτήματα του γραπτού και κυρίως του ηλεκτρονικού Τύπου. Αμήχανα μα και βολικά νιώθει το άτομο συνειδητοποιώντας ότι «δεν του πέφτει λόγος» σχεδόν για τίποτε γύρω του και ότι κάποιος ρεπόρτερ έχει αναλάβει – με το απαραίτητο μοντάζ, τη σύγχρονη προκρούστεια τεχνική\* – να τον ενημερώσει, αλλά και να μεταφέρει τη διαμαρτυρία του, τον πόνο του, τις ελπίδες του.

[3] Είναι όμως και απρόσωπες οι σχέσεις του με τους συμπολίτες, άρα δεν υπάρχει το κίνητρο της φιλαλληλίας και της προσφοράς προς μία, κατά συνθήκην και μόνο, κοινωνία. Αυτή η αδιαφορία υποθάλπεται, βέβαια, και από το γενικότερο ατομιστικό και καταναλωτικό πνεύμα της εποχής, με συμπαρομαρτούντα\* τον πιεστικό χρόνο, που δεν αφήνει περιθώρια στον άνθρωπο για ενασχόληση με τα κοινά· αυτά τα εξαντλεί ασχολούμενος με τα «ίδια»\*.

[4] Ο έντονος κομματισμός, εξάλλου, που παρεισέφρησε\* σε κάθε πτυχή των δημοσίων, όπως στον συνδικαλισμό, στην τοπική αυτοδιοίκηση, ακόμη και σε πολιτιστικά σωματεία και μαθητικά συμβούλια και ο φανατισμός, με τον οποίο επενδύθηκε, διώχνει όλο και περισσότερους μακριά από την πολιτική και τους «μαζικούς φορείς». Άλλο ισχυρό αντικίνητρο για συμμετοχή, καθ’ όσον τουλάχιστον αφορά σε έντιμους και υπεύθυνους πολίτες, αποτελούν καθεαυτές οι ιδιοτελείς προθέσεις πολλών από εκείνους που καταπιάνονται με τα κοινά, περισσότερο όμως οι υπόνοιες και η συκοφαντία του περίγυρου – όσων «δεν είναι στον χορό», κατά την έκφραση της παροιμίας – για αθέμιτο κέρδος τους.

[5] Υπό αυτή την οπτική, με τόσα δηλαδή ελαφρυντικά υπέρ του, ο «απράγμων» πολίτης θα φαινόταν άτοπο να χαρακτηρισθεί στις μέρες μας «αχρείος». Θα του ταίριαζαν επίθετα όπως αδιάφορος, ρεαλιστής, ίσως και «ξύπνιος». Ωστόσο, δεν είναι λιγότερα τα επιβαρυντικά στοιχεία, που μπορεί να γείρουν τη ζυγαριά προς την πλευρά του «άχρηστος».

[6] Θα πρέπει να σκεφτούμε ότι τα τωρινά προβλήματα – εθνικά, αλλά και παγκόσμια πια – που κατατρύχουν\* τον πολίτη οποιασδήποτε χώρας, είναι τόσα και τέτοιας εμβέλειας, ώστε η απάθειά του προκαλεί παρενέργειες. Αν δεν τον αγγίξουν έγνοιες ωθώντας τον σε κοινωνική και πολιτική δράση, το κακό θα ογκούται\*, θα σωρεύονται προβλήματα που άλλοτε δεν τον αφορούσαν, μα μελλοντικά θα βαρύνουν και αυτόν. Τούτο σημαίνει πως ζει σε καιρούς, όπου η κοινή μοίρα είναι και προσωπική του μοίρα και αντίστροφα. Επίσης η πληροφόρηση, που δέχεται κανείς σήμερα, μπορεί να διοχετεύεται μέσα από τους κρουνούς\* που θίξαμε πιο πάνω, θα παραδεχτούμε ωστόσο ότι είναι πιο πλούσια και συνεχούς ροής, ώστε η πρόφαση της άγνοιας για όσα συγκλονιστικά συμβαίνουν γύρω του να μην ευσταθεί σε καμιά περίπτωση. Αλλά και το κώλυμα του ελεύθερου χρόνου μπορούμε να το αντιπαρέλθουμε. Αρκεί να υπολογίσουμε ότι ο χρήσιμος πολίτης είναι ο δημιουργικός. Και δημιουργικός αποκλείεται να καθίσταται ο κομφορμιστής εκείνος τύπος εργαζόμενου επί ατελείωτες ώρες, είτε ως αφεντικό είτε ως μισθωτός, που εγκοιτώνει\* όλη του την ενεργητικότητα στο αυλάκι του κέρδους και αποστραγγίζει εκείνα που τον δικτυώνουν με την κοινότητα. Όποιος δεν αποδεικνύεται, συνεπώς, χρήσιμος για το κοινό θα αποβαίνει άχρηστος και για τον εαυτό του. Οι σύγχρονες απειλές δε δείχνουν να κάνουν διακρίσεις, αν αφεθούν ανεξέλεγκτες.

**Λεξιλόγιο** (Η σημασία των λέξεων δίνεται στο συγκεκριμένο κειμενικό περιβάλλον) 

|  |  |
| --- | --- |
| **προκρούστεια τεχνική** | η τεχνική του Προκρούστη· ο βίαιος και αυθαίρετος τρόπος, μέσω του οποίου κάποιος επιχειρεί να προσαρμόσει πρόσωπα και καταστάσεις στις απαιτήσεις του |
| **συμπαρομαρτούντα** | επακόλουθα, παρεπόμενα |
| **τα «ίδια»** | τα ιδιωτικά |
| **παρεισέφρησε** | «τρύπωσε» στα κρυφά, χωρίς να το αντιληφθούν |
| **κατατρύχουν** | βασανίζουν |
| **θα ογκούται** | θα διογκώνεται, θα αυξάνεται |
| **κρουνούς** | ειδικούς σωλήνες που επιτρέπουν την ορμητική και άφθονη διοχέτευση νερού· εδώ η λέξη χρησιμοποιείται μεταφορικά |
| **εγκοιτώνει** | διοχετεύει |